runetrust/blame-folketinget-dk huggingface dataset:
Troels Lund Poulsen (V), 2023-03-28:
Politik handler om at gøre det, man mener er bedst for Danmark.
Venstre er en del af regeringen, fordi vi ønskede at tage ansvar for at udvikle og fremtidssikre Danmark og for at give et bedre og stærkere Danmark videre til de næste generationer.
Ingen kan være tjent med månedlange ventelister på behandling i sundhedsvæsenet og at blive overladt til sig selv, når man har brug for hjælp, som virker, til at gøre noget ved den mistrivsel; at blive efterladt på sidelinjen blandt de 45.000 andre unge, der hverken er i gang med uddannelse eller i arbejde; at blive glemt og klemt i en bunke af bureaukrati i den offentlige sektor; at opleve, at gevinsten ved hver dag at gå på arbejde er begrænset; at være vidne til, at udviklingen er gået i stå i det område, hvor man bor, og føle, at væksten og mulighederne kun findes i de større byer.
Det skal vi gøre bedre.
Det er bl.a. derfor, Venstre er gået med i regeringen, for regeringen er en reformregering, der vil gøre Danmark til et endnu bedre land at leve i.
Gennem reformer vil regeringen sikre, at der bliver flere, som bliver en del af det arbejdende fællesskab.
Gennem reformer vil regeringen gøre Danmark rigere.
Gennem reformer vil vi udvikle og styrke vores velfærd, sætte den offentlige sektor fri, sætte mennesker før systemet, skaffe den arbejdskraft, der er nødvendig for at levere velfærd af høj kvalitet, sikre værdighed, trivsel, bedre uddannelser og et stærkere sundhedsvæsen og ikke mindst også have fokus på den grønne omstilling.
I Venstre har vi opsat fire politiske fyrtårne, som vi synes det er vigtigt at arbejde med i regeringen: reformer, der sikrer en stærk økonomi, for det første; en genopretning af dansk forsvar som det andet; et velfærdssamfund, der sætter mennesker før systemet, som det tredje; og som det fjerde en ansvarlig grøn omstilling.
Vi vil helt grundlæggende være med til at styrke, forbedre og fremtidssikre Danmark.
Det kræver reformer ikke bare at gøre et hjørne af Danmark lidt dejligere, for hele landet skal gøres bedre.
Vi er i gang, og ikke mindst er vi startet på at levere resultater.
Men det tager tid, og derfor glæder vi os også til at få gennemført regeringsgrundlaget og håber også, at vi her i Folketinget kan få en god og konstruktiv drøftelse.
Vi rækker hånden ud til et samarbejde med Folketingets partier, og vi håber også, at vi i den forbindelse kan lave mange brede aftaler.
Allerede inden for de første måneder har vi jo taget initiativ til at lave flere politiske aftaler sammen, og med det ser jeg frem til dagens debat.
Jeg skal give tre eksempler, og når jeg så giver tre eksempler, er det de forkerte eksempler.
Altså, hr. Morten Messerschmidt bad om tre eksempler, og det var så de tre forkerte eksempler, og det er jo fair nok.
Jeg synes, at de her eksempler illustrerer, at vi gør en forskel, og det er jo ikke sådan, at jeg går op i, hvornår Venstres politik bliver gennemført en til en.
Jeg går op i, at den her regering får gennemført sit regeringsgrundlag, og jeg går sådan set også op i, at Dansk Folkeparti tager et medansvar for det, og det håber jeg man gør.
Alex Vanopslagh (LA), 2023-03-28:
Tak for det, og tak for talen.
Jeg kan jo forstå, at Venstre er gået ind i den her regering i noget, man kalder et arbejdsfællesskab.
Det er vældig fint – det skal Venstre ikke høre et ondt ord om.
Jeg betragter jo stadig væk på mange punkter Venstre som en del af den borgerlige familie.
Det kan godt være, at vi ikke er et arbejdsfællesskab lige nu, men vi har, som jeg ser det, et værdifællesskab; vi deler nogle grundlæggende værdier, og det finder jeg er vigtigt og også noget, vi kan bygge videre på.
Og jeg vil egentlig blot høre hr. Troels Lund Poulsen, om hr. Troels Lund Poulsen mener, at Venstre i højere grad deler værdigrundlag med Socialdemokratiet end med Liberal Alliance.
Jamen nu forholder jeg mig ikke til alt det politiske fægteri herinde, men alene til det her med værdigrundlag.
Jeg mener, at vi deler værdigrundlag – altså, vi tror på nogle værdier om personligt ansvar og frihed, også frihed til at vælge; vi tror på det sunde i konkurrence, også på velfærdsområderne; vi tror på retsstaten og et globalt udsyn.
Det er nogle af de værdier, vi har tilfælles.
Og det eneste, jeg vil høre, er, om hr. Troels Lund Poulsen mener, at Venstre i højere grad deler værdigrundlag med Socialdemokratiet end med Liberal Alliance
Troels Lund Poulsen (V), 2023-03-28:
Arh, sådan kan man nok ikke gøre det op.
Alle de eksempler, som hr. Alex Vanopslagh giver, er rigtige, men man kan jo godt dele mange fine værdier, hvor der så er langt til handling.
Og det er jo det, der er lidt ærgerligt.
Jeg kan huske, at vi har haft lange og vigtige diskussioner om at reformere Danmark.
Vi skulle have et stort arbejdsudbud.
Og derfor undrer det mig lidt, at Liberal Alliance, når man har de værdier, så ikke har lyst til at være med til at gøre noget.
Morten Messerschmidt (DF), 2023-03-28:
Jeg forstår sagtens, at Venstre har disponeret, som man har.
I en situation, hvor fru Mette Frederiksen jo sådan set kunne have lænet sig tilbage med et massivt rødt flertal og ladet Enhedslisten og alle mulige andre helt ude på fløjen svinge taktstokken, så synes jeg egentlig, at det er anerkendelsesværdigt, at Venstre er gået ind og har forsøgt at trække det her i en mere midtersøgende retning, en mere borgerlig retning.
Men det er jo klart, at man også skal kunne se effekterne af det.
Det er ikke nok, at der bare er nogle Venstrefolk i ministerbilerne.
Derfor kunne jeg godt tænke mig at høre, om hr. Troels Lund Poulsen kunne nævne tre ting i det finanslovsforslag, som vi skal førstebehandle i morgen, som ikke ville have været med, hvis ikke Venstre havde siddet i regering.
Troels Lund Poulsen (V), 2023-03-28:
Ja, det kan jeg da sagtens gøre.
Den model, der var, i forhold til at indføre lagerbeskatning for ejendomme, er jo pillet ud.
Så var der hele diskussionen om frit valg for gymnasieelever, og der er nu sat en stopper for og en prop i hele den diskussion.
Det tredje er jo sådan set, at vi nu også sikrer en ansvarlig økonomi.
Det værdigrundlag, Venstre er optaget af, er sådan set at få arbejdet gjort.
Der er jo ret mange udfordringer, som det danske samfund står over for på den korte og den lidt længere bane.
Søren Pape Poulsen (KF), 2023-03-28:
Nu lyttede jeg lidt til, hvad der blev sagt i forbindelse med det spørgsmål, som hr. Alex Vanopslagh stillede, og det er ikke, fordi jeg vil gå ind i spørgsmålet om værdifællesskaber og sådan noget.
Men hr. Troels Lund Poulsen gav et svar om arbejdsudbud, hvor han sagde, at det var svært at forstå, hvorfor vi ikke omfavnede nogle af de ting, der så kom.
Nu er debatten om store bededag ovre; man har entydigt valgt at lytte til nogle økonomer og glemt resten, som siger, at det ikke kommer til at give det arbejdsudbud.
Nu diskuterer vi så uddannelse.
Der har vi et forslag, og regeringen har et forslag, som begge skaffer det samme arbejdsudbud.
Man kunne også bare vælge at samle de arbejdsudbudsmuligheder op, der ligger foran en.
Det, Helle Thorning-Schmidt gjorde, var, at hun foretog en mindre fremskrivning af overførselsindkomsterne på nær folkepensionen og førtidspensionen.
Det er en reform, der ligger lige foran jeres fødder, så hvorfor tager I den ikke bare – jeg går ud fra, at I er enige i den - i stedet for at sige, at I er så modige?
Den dér ligger lige foran jeres fødder.
Troels Lund Poulsen (V), 2023-03-28:
Jeg har bestemt ikke brug for at sige, at jeg er modig – overhovedet ikke.
Jeg tillod mig bare sige, at jeg jo ved, at Det Konservative Folkeparti har været meget optaget af, at man skulle have en ambitiøs økonomisk politik.
Jeg kan endda også huske, at man – og det er ikke hr. Søren Pape Poulsen, men den politiske nestor inden for økonomisk politik hr. Rasmus Jarlov – gentagne gange har understreget, hvor uambitiøs Venstre var.
Og så undrer det mig bare, at når Venstre så går med i noget, som giver et arbejdsudbud, så er de første, der råber og skriger om, at det må stoppe, Det Konservative Folkeparti.
Jeg husker, at Det Konservative Folkeparti gik til valg på en meget ambitiøs økonomisk politik.
Lars Løkke Rasmussen (M), 2023-03-28:
Tak for det.
Men det træffer sig heldigvis sådan, at jeg er enig i alt, hvad formanden for Socialdemokratiet sagde, og hvad hr. Troels Lund Poulsen fra Venstre sagde.
Så jeg kan egentlig ikke lægge så meget til andet end måske det ene, at jeg i min egenskab af politisk leder for Moderaterne havde den fornøjelse at være til årsmøde i weekenden, og det var lidt af en fest, for det faldt jo sammen med en markering af regeringens første 100 dage.
Det er klart, at når man kommer – og det gør jeg jo så – fra et parti, som er stiftet på den raison d'etre, at det vil være en god idé at få de store holistisk tænkende partier, der står nærmest midten i dansk politik, til at bøje sig ind mod hinanden i stedet for at bøje sig ud mod yderfløjene, så kan man kun være glad for, at vi har fået den her regering, som nu går i gang med at reformere det her samfund, så det kan holde mere end vores tid ud; det er senest markeret her i formiddag med nedsættelsen af en Sundhedsstrukturkommission, som med helt friske øjne kan se på, hvordan vi bedst indretter et sammenhængende sundhedsvæsen, hvor sygehuse, læge, kommune og det hele spiller sammen.
Det var en fest at være til Moderaternes årsmøde, men det var jo samtidig også alvorstungt, og noget af det, jeg selv tog hjem med, var et indlæg i den politiske debat fra et af vores nye hovedbestyrelsesmedlemmer, Mads Sebbelov, som den 21. april 2020 måtte tage afsked med sin 15-årige datter, Josephine, som døde, mens hun stod på akutlisten og ventede på et nyt hjerte.
Og det synes jeg på en eller anden måde hænger sammen med det, fru Pernille Vermund var inde på, nemlig hvad det er for et samfund, vi har.
For det kan vi reformere.
Vi kan skrue på skruerne, og vi kan bevilge penge, men omme bag ved det der er der jo mennesker.
Der er der et civilsamfund, som vi tror på kunne spille en meget større rolle.
Der er nogle mennesker – og det er derfor, vi skal holde fast i velfærdssamfundet – som skal nære tillid til hinanden, og som skal forbi det der punkt, hvor man tænker, at man bare er en borger, som kræver noget af systemet, og i stedet tænker: Jeg er en medborger, som gør noget for nogle andre.
Hele den her debat om organdonation er jo i virkeligheden sådan en debat: Skal man have den formodningsregel, at folk egentlig gerne vil hjælpe andre, og skal man derfor formode, at de er organdonorer, indtil de siger fra, eller skal man have den modsatte formodning?
Det synes jeg er en væsentlig debat.
Og jeg håber og tror på, at den regering, der nu er skabt, også vil være en regering, der kan facilitere nogle brede politiske drøftelser om de her temaer, hvor det er min klare fornemmelse, at man ikke deler sig efter farvekulør, men altså på en helt anden vis.
Pia Olsen Dyhr (SF), 2023-03-28:
Det er jo tragisk, hvad der sker ude i vores sundhedsvæsen, og det tror jeg faktisk vi alle sammen deler.
Jeg bliver bare en smule bekymret, når vi endnu en gang snakker kommissioner.
Og det er ikke, fordi jeg ikke kan se, at vi også er nødt til at gøre nogle strukturelle ting.
Min bekymring er bare, at vi har haft mange kommissioner, hvor vi så også handlede på de akutte problemer, og der er et akut problem i vores sundhedsvæsen lige nu.
En del af løsningen er også at finde ud af, hvordan vi får sygeplejerskerne til at blive i faget.
Lars Løkke Rasmussen (M), 2023-03-28:
Det er jeg helt enig i.
Og det er regeringen i øvrigt også.
Der skal handles akut, og det er jo også sådan set derfor, at der er vedtaget en akut handleplan til 2 mia. kr. og der i øjeblikket sidder en Lønstrukturkomité.
Men det, at vi handler akut, skal ikke betyde, at vi ikke også kigger på de mere strukturelle ting.
Og ligesom vi tilbage i starten af det her årtusind tog nogle kvantespring på kræftbehandlingen ved at samle vores behandling og organisere det i 5 regioner frem for i 14 amter, så er tiden nu kommet, hvor vi skal gøre os nogle tilsvarende overvejelser for at være sikre på, at sundhedsvæsenet kan hænge sammen på den lange bane.
Pia Olsen Dyhr (SF), 2023-03-28:
Min bekymring er blot, at vi, hvis vi bruger alle kræfterne på strukturforandringer, så reserverer de problemer, man reelt har, til et tidspunkt endnu flere år ud i fremtiden.
Og når jeg taler med det faglige personale – og jeg synes i virkeligheden også, man skulle inddrage dem i den kommission, som regeringen har nedsat, og ikke kun fine folk – så snakker de jo om flere kollegaer, og de snakker om en bedre løn.
Og jeg ved godt, at der er nedsat en Lønstrukturkomité.
Min bekymring er blot, at de jo får tilbudt en bedre løn i det private, end de gør i det offentlige, og det er vi også nødt til at have en diskussion om, ikke kun i forbindelse med ligeløn, men i forhold til rekruttering til vores sundhedssektor.
Lars Løkke Rasmussen (M), 2023-03-28:
Det sidste er jo en af grundene til, at Moderaterne gik til valg på at suspendere den behandlingsret, jeg i sin tid selv var med til at opfinde, for at skabe lidt ro i det offentlige sundhedsvæsen i den her situation oven på corona, hvor der er et efterslæb.
Og så vil jeg bare sige, at det at tænke grundigt over, hvordan vi mere omfattende indretter vores sundhedsvæsen, så det holder på den lange bane, jo ikke er en undskyldning for ikke også at handle nu og her.
Regeringen gør jo begge dele.
Men det er der ikke tale om.
Altså, det er at overgøre og overfortolke tingene.
Vi står fuldstændig på mål for, at når man søger asyl, er det, fordi der er en særlig situation, og hvis den situation ændrer sig, skal man som udgangspunkt hjem.
Det kan bare ikke være så hårdkogt et synspunkt – for så har man et hjerte af is – at man ikke også samtidig kan se en lille smule praktisk på det.
Og det er lidt meningsløst, når vi taler om unge piger fra Syrien, som de facto ikke kan sendes hjem, men godt kan sendes til et udsendelsescenter, og som er i gang med at tage en uddannelse, vi desperat har brug for i vores velfærdssamfund, og som har gjort sig den ulejlighed at lære vores sprog, hvis ikke man kan omfavne dem.
Og det kan man godt, uden at man laver en slap, slap udlændingepolitik.
Inger Støjberg (DD), 2023-03-28:
Det er meget sjældent, at jeg bliver beskyldt for at have et hjerte af is, men det kan jeg så forstå at jeg har i dag.
Men jeg vil bare sige, at det jo var noget, som hr. Lars Løkke Rasmussen stod fuldstændig på mål for – troede jeg da i hvert fald – da vi lavede det sammen i sin tid.
Og der er jo en grund til, at folk skal hjem igen – det er selvfølgelig, fordi man skal hjem og bygge sit land op igen, og det er vel sådan set fuldstændig rimeligt.
Det har altid været sådan, når det handler om udlændingepolitik og flygtningepolitik, at man skal hjem og bygge sit hjemland op, når der er fred igen.
Nu siger hr. Lars Løkke Rasmussen pludselig, at det ikke er særlig mange.
Det vil jeg for det første gerne stille mig tvivlende over for.
For det andet vil jeg bare sige, at det er en grundsten, som man rokker ved nu, og det betyder selvfølgelig også, at der alt andet lige bliver større grund til at forsøge at komme til Danmark i stedet for til et andet land, for nu er der en slap udlændingepolitik igen, og så kan man få lov til at blive her.
Lars Løkke Rasmussen (M), 2023-03-28:
Jamen det er jo at se verden meget sort-hvidt at sige, at det forhold, at man river nogle få tidsler op af et overplantet bed med udlændingestramninger, gør, at alt så er slapt.
Det ser vi forskelligt på.
Jeg kan ikke på 18 sekunder gøre rede for hele det rationale, der har ført til, at jeg står her i dag, men jeg kan da henvise til bøger og artikler og alt muligt, jeg har skrevet.
Altså, der er jo en grund til, at jeg – for at sige det på dansk – ligesom fik nok og tænkte: Dansk politik har brug for en tredje vej frem.
Søren Pape Poulsen (KF), 2023-03-28:
Jeg vil godt holde lidt fast i hele sundhedsdiskussionen – og tillykke med et veloverstået årsmøde med god stemning og det hele.
Jeg kan følge ordføreren langt hen ad vejen, på nær lige glæden over de der 100 dage i regering.
I 2019 lavede vi i fællesskab en aftale omkring en ny sundhedsreform.
Den var der ikke flertal for efter et valg; nu kommer der en kommission.
Jeg har meget respekt for, at det her ikke er let, men nogle gange frygter jeg også lidt, at vi i søgen efter the silver bullet hele tiden prøver at lave nye tiltag.
Er der ikke en vej til, at vi kan lave nogle flere tiltag på vejen derhen, mens vi venter?
Altså, jeg tænker på, at vi har en autorisationsordning, hvor man som læge og sygeplejerske venter alt for længe, og at sygeplejerskerne skriger om, at der er for meget bureaukrati.
Altså, jeg frygter lidt nogle gange, at vi ikke rigtig får gjort det, vi skal, fordi vi siger, at lige om lidt kommer den store løsning, og det er egentlig bare sådan en bekymring, jeg har for, hvor vores sundhedsvæsen ender henne.
Der er ikke noget polemisk i det her spørgsmål.
Det er en ægte bekymring.
Lars Løkke Rasmussen (M), 2023-03-28:
Altså, for det gode må ikke blive det bedstes værste fjende, eller hvordan man siger det, og derfor skal der handles, og det sker jo også.
Det er for at få hele den kø af mennesker, der står ude i udlandet, og som er kompetente og gerne vil arbejde i vores sundhedsvæsen, lidt hurtigere ind.
Så vi skal jo ikke bare sidde på hænderne og vente; det er jeg helt enig i.
Inger Støjberg (DD), 2023-03-28:
Et af de steder, hvor man jo virkelig kan mærke Moderaterne i regeringen, er i udlændingepolitikken, og det er egentlig ikke ment som en ros, når jeg siger det.
Men jeg har bidt mærke i, at hr. Lars Løkke Rasmussen både har haft en meget stor glæde over, at IS-kvinderne nu kommer til Danmark – jeg tror sågar, man har sagt, at de kommer »hjem«; jeg synes jo, de er hjemme – og at man vil aflyse Rwandaplanerne.
Men en af hjørnestenene i dansk udlændingepolitik er hjemsendelsespolitikken, og der kan jeg se, at Moderaterne med hr. Lars Løkke Rasmussen i spidsen også vil lempe på den.
Og det var jo noget af det, som vi lavede sammen i sin tid.
Troels Lund Poulsen (V), 2023-03-28:
Altså, jeg synes, vi har skrevet det ganske udmærket i regeringsgrundlaget, hvor der jo står, at provenuet ved at indføre en CO 2 -afgift skal føres tilbage til det erhverv, der måtte blive pålagt en CO 2 -afgift.
Hvordan og hvorledes man så måtte lave en konkret CO 2 -afgift og lave den konkrete tilbageførsel af provenuet kommer vi jo til at diskutere.
Jeg vil gerne her i dag sige, at det findes der ikke nogen let løsning på.
Bare det at indføre en CO 2 -afgift kan være meget, meget besværligt i forhold til at kunne lave opgørelsesmetoder på bedriftsniveau.
Men den tid, den glæde
Det vender vi jo tilbage til, og så får vi rig lejlighed til at diskutere det, og det tror jeg også jeg får med fru Pernille Vermund.
Pernille Vermund (NB), 2023-03-28:
Men når jeg spørger, er det jo, fordi Venstres skattestop i sidste valgperiode og i tidligere valgperioder har været ret afgørende.
Jeg er med på, at man på klimaet har en kattelem i forhold til skattestoppet.
Men her drejer det sig jo om et landbrug, hvor det ikke alene handler om arbejdspladser i landbruget, men også i følgeerhvervene, og hvor det er sådan, at hvis man lukker arbejdspladser, kan det have store konsekvenser for de dele af landet, hvor det er meget svært at finde et nyt arbejde, hvis man bliver arbejdsløs.
Så kunne man ikke overveje at lade principperne omkring skattestoppet komme ind her og så sige, at hvis man indfører en CO 2 -afgift, skal man lette skatter og afgifter tilsvarende andre steder i landbruget?
Søren Pape Poulsen (KF), 2023-03-28:
Ja, men Det Konservative Folkeparti går op i andet end økonomi og arbejdsudbud – vi går også op i vores værdier, vores traditioner og vores historie og det, det ellers bærer med sig.
Og der er jo meget få økonomer, der tror på effekterne af det med store bededag.
Helle Thorning-Schmidt gjorde det, og Venstre stemte for.
Hvad er problemet?
Hvorfor gør I det ikke bare?
Det er så nemt.
Troels Lund Poulsen (V), 2023-03-28:
Men når det så er sagt, så kan man godt mene noget om store bededag og for den sags skyld også have en ambition med hensyn til arbejdsudbud og samtidig bekende sig til værdier og traditioner.
Det synes jeg er vigtigt lige at slå fast her, for jeg bekender mig sådan set til de samme ting.
Skal man gå videre med det forslag?
Det synes jeg ikke umiddelbart at man skal.
Vi har jo præsenteret et forslag, der giver 45.000 i arbejdsudbud, og det synes jeg er en god vej at bevæge sig ad.
Martin Lidegaard (RV), 2023-03-28:
Jeg vil gerne spørge lidt nærmere ind til det fjerde af Venstres nye fyrtårn, nemlig den ansvarlige grønne politik, som vi hilser velkommen.
Men hvad ligger der i det med ansvarlighed?
Det kunne jeg godt tænke mig at høre lidt mere til.
For vi finder det ikke specielt ansvarligt, som tingene kører i øjeblikket, eller rettere sagt, som de ikke kører.
Statsministeren vil gerne tegne et billede af, at vi stadig væk er nummer et i klassen, men når vi kigger på implementeringsgraden – eller manglen på den – så går udbygningen af VE på land jo historisk langsomt.
Udbygningen af VE på havet er forsinket, og jeg hører et erhvervsliv, der står og råber og skriger på handling fra regeringen, og der sker stadig væk ikke noget.
Det er ikke ansvarligt i min optik, bl.a. fordi udbygningen af VE jo nu om dage giver penge til statskassen og den ikke koster penge.
Troels Lund Poulsen (V), 2023-03-28:
Lige i forhold til det sidste, som hr. Martin Lidegaard siger, om, at udbygningen af VE nu om dage giver penge til statskassen, tror jeg ikke, man en til en kan sige det.
Jeg tror også, der findes projekter, som vil koste statskassen relativt mange penge, men lad det være.
Jeg er hundrede procent enig i, at det, der mangler nu i diskussionen omkring den grønne omstilling, er handling.
Altså, ord har der været nok af, og derfor vil jeg jo også sige, at det, der er en prioritet for regeringen, er, at vi nu får stillet de vindmøller op, både på havet, men for den sags skyld også her på land.
Der findes jo nogle meget store ambitiøse projekter omkring udbygningen med vindmøller på land – det, der hedder energiparker – som vi bliver nødt til ved fælles hjælp at fremme.
Og der tror jeg også, Folketinget bliver nødt til at interessere sig for den sag, for at det kan lade sig gøre, bl.a. gennem anlægslove.
Martin Lidegaard (RV), 2023-03-28:
Det glæder mig overordentlig meget at høre, at hastighed er det, der driver hr. Troels Lund Poulsen.
Og jeg vil også sige, at jeg er enig i, at det ikke er alle vedvarende energiprojekter, der pr. definition giver penge til statskassen.
Men den samlede satsning på hele det grønne område og de erhvervsklynger, vi har på det her område, giver så store perspektiver beskæftigelsesmæssigt og økonomisk, at jeg sammenlagt set er ret overbevist om, at det er noget, som vi står os rigtig godt ved økonomisk, også selv om enkelte projekter måske vil kræve støtte.
Når jeg spørger, er det selvfølgelig, fordi der lige er blevet fremsat et finanslovsforslag, hvor der jo ikke er sat nogen penge af til det grønne område.
Og der, hvor det koster lidt investeringer, mod at man så får en kæmpe gevinst hjem senere, er der ikke sat penge af, altså til at lave de investeringer.
Troels Lund Poulsen (V), 2023-03-28:
Men det tror jeg ikke er helt rigtigt.
For der er jo sat masser af penge af i finansloven til allerede besluttede grønne initiativer.
Jeg ved jo, at Radikale Venstre og Venstre sådan set også har været med til at lave en aftale med den tidligere regering om en grøn fond, som nu begynder at materialisere sig her i løbet af 2024, sådan som jeg husker det.
Så jeg mener sådan set, vi har gjort rigtig, rigtig mange gode ting.
Der er jo også lavet en lang række grønne aftaler, som har en effekt allerede nu.
Men det, der vel er afgørende, er jo at sikre, at nogle af de ting, som der i øjeblikket er en ambition om, så også bliver – om man så må sige – omsat fra papir til handling.
Og det er det, jeg synes vi skal bruge vores kræfter på.
Franciska Rosenkilde (ALT), 2023-03-28:
Alternativet og Venstre er begge landbrugspartier, dog nok med en ret forskellig vision.
Derfor kunne jeg godt tænke mig at høre hr. Troels Lund Poulsen, om han forestiller sig et fremtidens landbrug med færre produktionsdyr.